Liisa-Ly Pakosta

Justiits- ja Digiminister

Suur-Ameerika 1

10122 Tallinn Meie: 07.11.2025 2-5/58\_2025

**Pöördumine seoses tasuta õigusabiteenuse asendamisega juturobotiga**

Austatud minister Pakosta

Kirjutan Teile seoses [meedia](https://www.delfi.ee/artikkel/120410001/riik-asendab-tasuta-oigusabi-juturobotiga-tanase-teenuspakkuja-sonul-seab-see-ohtu-abi-kattesaadavuse) vahendusel avaldatud Justiits- ja Digiministeeriumi plaaniga asendada seni vähekindlustatud inimestele pakutav tasuta õigusabiteenus juturobotiga. Õigusabiteenust pakutakse mitmes linnas ka kohapealse nõustamisena ning selle eesmärk on Justiits- ja Digiministeeriumi [kodulehel](https://www.justdigi.ee/kohtud-ja-oigusteenused/oigusabi/riigi-toetatud-oigusabi) toodu kohaselt pakkuda abivajajale kiiret, kvaliteetset ja soodsat esmast õigusalast nõustamist.

Võrdse kohtlemise seaduse (VõrdKS) § 15 lg 1 kohaselt on soolise võrdõiguslikkuse ja võrdse kohtlemise volinik sõltumatu ja erapooletu asjatundja, kes tegutseb iseseisvalt. Sama seaduse § 16 p 4, 5 ja 6 sätestavad voliniku pädevuse seaduste, eelnõude ja õigusaktide täiendamise kohta ning p 9 üldise edendamise kohustuse.

Õigusabiteenus on mõeldud vähekindlustatud ja teistele haavatavas olukorras inimestele. Nende inimeste hulka võib lugeda suure osa puuetega inimestest, vanemaealistest ning lähisuhtevägivalla ohvritest.

Pean tehisaru rakendamist ülesannetes, mida on võimalik automatiseerida, heaks ideeks, liiatigi, kui see aitab riigi kulusid vähendada.

Planeeritava muudatuse puhul läheks aga inimestele pakutava tasuta õigusabi täielik asendamine juturobotiga vastuollu õigusabi kättesaadavuse tagamise põhimõttega, seda eriti haavatavamas olukorras inimeste vaatest.

Võrdõigusvoliniku huvikaitse nõukotta kuuluvate huvikaitseorganisatsioonide hinnangul on teenust vajavatel inimestel tõenäoliselt peale õigusabivajaduse ka teisi (sotsiaal)probleeme, mille lahendamine tuleks suunata vajalikele asutustele ja spetsialistidele. Samuti ei pruugi puuetega inimestel, vanemaealistel ja lähisuhtevägivallatraumaga inimestel olla piisavalt digioskuseid või suutlikkust, et juturobotilt hästi koostatud päringu abil vajalikku infot saada. Esmajoones vajavad nad inimlikku kontakti ja empaatilist lähenemist, mida ei saa asendada nutiseadmes olev rakendus.

Viidatud artiklist ei selgu, kas plaani puhul on Justiits- ja Digiministeerium hinnanud võimalikku mõju praegu tasuta õigusabiteenust kasutavatele sihtrühmadele, nende seas naistele (enamik lähisuhtevägivalla ohvritest) vanemaealistele ja puuetega inimestele.

Soolise võrdõiguslikkuse seaduse § 9 lg 2 kohaselt peab riiklikke poliitikaid planeerides, ellu viies ja hinnates arvestama kuidas rakendatavad meetmed mõjutavad naiste ja meeste olukorda ühiskonnas. Kuna tasuta õigusabiteenust kasutavad ka lähisuhtevägivalla ohvrid, kes on enamjaolt naised, on muudatusel tõenäoliselt muuhulgas mõju soolisele võrdõiguslikkusele, mida tuleks hinnata.

Palun Teil teha vastavasisulised täpsemad mõjuanalüüsid ning kaasata sihtrühmi esindavaid huvikaitseorganisatsioone, et vältida haavatavas olukorras inimeste ligipääsu halvenemist tasuta õigusabi teenusele.

Lugupidamisega,

Christian Veske

Soolise võrdõiguslikkuse ja võrdse kohtlemise volinik

/allkirjastatud digitaalselt/